《郡名诗呈吕元钧五首 其一》
宋代·孔平仲

元钧家成都，洪秀禀天质。紫微耀文采，青锁联近密。

德全无所累，道在固不屈。暮年徙江湖，寓舍安蓬荜。

种花怜卫足，养乌爱均一。南轩幽兴发，北牖高卧佚。

福庆有诸郎，寿康踰七帙。循环视天理，一马齐万物。

我进亦随随，衰白纡郡绂。屡闻旷达论，顿觉蒙陋失。

秋风吹楚泽，黄叶弄萧瑟。潭水凝练光，衡门刻霜骨。

登楼足嘉景，分务饶暇日。且复相从游，新醅侑梨栗。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。